Document ID: 32014R1287

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1287/2014 ΤΗΣ ΕΠΙΤΡΟΠΉΣ
της 28ης Νοεμβρίου 2014
σχετικά με την τροποποίηση και τη διόρθωση του κανονισμού (ΕΚ) αριθ. 1235/2008 για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3 και το άρθρο 38 στοιχείο δ),
Εκτιμώντας τα ακόλουθα:
(1)
Ο κανονισμός (ΕΚ) αριθ. 1235/2008 της Επιτροπής (2) προβλέπει περίοδο εντός της οποίας οι φορείς και οι αρχές ελέγχου οφείλουν να υποβάλουν την αίτηση αναγνώρισής τους για τους σκοπούς της συμμόρφωσης σύμφωνα με το άρθρο 32 του κανονισμού (ΕΚ) αριθ. 834/2007. Δεδομένου ότι η εφαρμογή των διατάξεων σχετικά με τις εισαγωγές προϊόντων τα οποία πληρούν τις απαιτούμενες προϋποθέσεις είναι ακόμη υπό αξιολόγηση και ότι οι σχετικές κατευθυντήριες γραμμές, υποδείγματα, ερωτηματολόγια και το απαιτούμενο σύστημα ηλεκτρονικής διαβίβασης δεδομένων δεν έχουν ακόμη ολοκληρωθεί, η προθεσμία για την υποβολή αιτήσεων από τους φορείς ελέγχου και τις αρχές ελέγχου θα πρέπει να παραταθεί.
(2)
Το παράρτημα III του κανονισμού (ΕΚ) αριθ. 1235/2008 περιλαμβάνει τον κατάλογο των τρίτων χώρων των οποίων τα συστήματα παραγωγής και τα μέτρα ελέγχου για τη βιολογική παραγωγή γεωργικών προϊόντων έχουν αναγνωριστεί ως ισοδύναμα με εκείνα του κανονισμού (ΕΚ) αριθ. 834/2007.
(3)
Σύμφωνα με τις πληροφορίες που παρέσχε το Ισραήλ, το σχετικό πρότυπο παραγωγής έχει αλλάξει και η αναγνώριση ενός από τους προηγούμενα αναγνωρισμένους φορείς ελέγχου έχει ανακληθεί.
(4)
Σύμφωνα με τις πληροφορίες που παρέσχε η Τυνησία, η αναγνώριση ενός φορέα ελέγχου, ο οποίος έχει παύσει τις δραστηριότητές του λόγω συγχώνευσης, έχει ανακληθεί, ενώ ο άλλος φορέας που εμπλέκεται στη συγχώνευση έχει προστεθεί στον κατάλογο των φορέων ελέγχου που αναγνωρίζονται από την Τυνησία. Η αναγνώριση δύο άλλων φορέων ελέγχου έχει ανακληθεί.
(5)
Το παράρτημα IV του κανονισμού (ΕΚ) αριθ. 1235/2008 περιλαμβάνει κατάλογο των φορέων και των αρχών ελέγχου που είναι αρμόδια για τη διενέργεια ελέγχων και την έκδοση πιστοποιητικών στις τρίτες χώρες για τους σκοπούς της ισοδυναμίας.
(6)
Η Επιτροπή έλαβε και εξέτασε αιτήσεις φορέων ελέγχου που ζητούν να συμπεριληφθούν στον κατάλογο του παραρτήματος IV του κανονισμού (ΕΚ) αριθ. 1235/2008, καθώς και αιτήσεις τροποποίησης των προδιαγραφών των καταχωρισμένων φορέων ελέγχου.
(7)
Στον κατάλογο του παραρτήματος IV του κανονισμού (ΕΚ) αριθ. 1235/2008 θα πρέπει να συμπεριληφθούν οι φορείς ελέγχου για τους οποίους, από την επακόλουθη εξέταση όλων των πληροφοριών που ελήφθησαν, συνήχθη το συμπέρασμα ότι πληρούν τις σχετικές απαιτήσεις. Οι προδιαγραφές των φορέων ελέγχου που απαριθμούνται στο εν λόγω παράρτημα, για τους οποίους η εξέταση όλων των πληροφοριών που ελήφθησαν οδήγησε στο συμπέρασμα ότι πληρούσαν τις σχετικές απαιτήσεις, θα πρέπει να τροποποιηθούν.
(8)
Η Επιτροπή έχει λάβει πληροφορίες υπό μορφή συνοπτικών ετήσιων εκθέσεων που υποβλήθηκαν έως τις 31 Μαρτίου 2013 ή τις 28 Φεβρουαρίου 2014 σύμφωνα με το άρθρο 12 παράγραφος 1 στοιχείο β) του κανονισμού (ΕΚ) αριθ. 1235/2008 και στο πλαίσιο επικοινωνίας με τους φορείς ελέγχου.
(9)
Σύμφωνα με το άρθρο 12 παράγραφος 1 στοιχείο γ) του κανονισμού (ΕΚ) αριθ. 1235/2008, η Επιτροπή μπορεί, με βάση τις πληροφορίες που λαμβάνει, ή ελλείψει των απαιτούμενων πληροφοριών, ανά πάσα στιγμή να τροποποιήσει τη συγγραφή υποχρεώσεων ή να αναστείλει την εγγραφή ενός φορέα ελέγχου στο παράρτημα IV του εν λόγω κανονισμού. Λαμβανομένων υπόψη των ανωτέρω, οι προδιαγραφές των φορέων ελέγχου για τους οποίους η εξέταση όλων των πληροφοριών που ελήφθησαν οδήγησε στο συμπέρασμα ότι δεν πληρούν τις σχετικές απαιτήσεις, θα πρέπει να τροποποιηθούν.
(10)
Ο IMOswiss AG, ο οποίος περιλαμβάνεται στο παράρτημα IV του κανονισμού (ΕΚ) αριθ. 1235/2008, πληροφόρησε την Επιτροπή στις 17 Ιουνίου 2014 ότι διέκοψε τις δραστηριότητές του στην Κίνα. Επιπλέον, οι πρόσθετες πληροφορίες που παρέσχε ο IMOswiss AG στις 7 Μαρτίου 2014 στην ετήσια έκθεση του 2012 περιλάμβαναν τη δήλωση της Swiss Accreditation Service (ελβετικής υπηρεσίας διαπίστευσης) ότι η Βραζιλία και το Σουρινάμ δεν περιλαμβάνονταν στην αξιολόγησή της για τον IMOswiss AG. Ο IMOswiss AG κλήθηκε από την Επιτροπή να υποβάλει άλλη έκθεση αξιολόγησης σύμφωνα με τις απαιτήσεις του κανονισμού (ΕΚ) αριθ. 834/2007, αλλά δεν απάντησε εντός της ταχθείσας προθεσμίας. Οι εν λόγω χώρες θα πρέπει, ως εκ τούτου, να απαλειφθούν από τις προδιαγραφές του IMOswiss AG στο παράρτημα IV του κανονισμού (ΕΚ) αριθ. 1235/2008, έως ότου διαβιβαστούν επαρκή πληροφοριακά στοιχεία.
(11)
Ο φορέας «Organic Food Development Center» περιλαμβάνεται στον κατάλογο του παραρτήματος IV του κανονισμού (ΕΚ) αριθ. 1235/2008 για την Κίνα. Η Επιτροπή ζήτησε περαιτέρω πληροφορίες σχετικά με την ετήσια έκθεση του «Organic Food Development Center» όσον αφορά τις δραστηριότητες ελέγχου το 2012. Επιπλέον, λαμβανομένου υπόψη του μεγάλου αριθμού περιπτώσεων ανεύρεσης υπολειμμάτων φυτοφαρμάκων σε δείγματα βιολογικών προϊόντων που εισάγονται στην Ένωση από την Κίνα, η Επιτροπή ζήτησε από τον «Organic Food Development Center» την ανάληψη δράσης και την εφαρμογή ενισχυμένων μέτρων ελέγχου όσον αφορά την Κίνα. Η Επιτροπή δεν έλαβε καμία απάντηση στα αιτήματα αυτά εντός της ταχθείσας προθεσμίας. Ως εκ τούτου, ο «Organic Food Development Center» θα πρέπει να απαλειφθεί από τον κατάλογο του παραρτήματος IV του κανονισμού (ΕΚ) αριθ. 1235/2008, έως ότου παρασχεθούν επαρκή πληροφοριακά στοιχεία.
(12)
Σύμφωνα με τις πληροφορίες που λήφθηκαν από τον IBD Certifications Ltd και τον Organska Kontrola, που απαριθμούνται στο παράρτημα IV του κανονισμού (ΕΚ) αριθ. 1235/2008, οι διευθύνσεις τους έχουν αλλάξει.
(13)
Ο IMO Control Private Limited ενημέρωσε την Επιτροπή σχετικά με την αλλαγή της διεύθυνσής του στο διαδίκτυο.
(14)
Ο φορέας ελέγχου Istituto Mediterraneo di Certificazione s.r.l. (IMC) και ο φορέας ελέγχου CCPB Srl κοινοποίησαν στην Επιτροπή ότι οι δραστηριότητές τους συγχωνεύθηκαν από την 1η Ιουλίου 2014, ότι ο IMC διέκοψε τις δραστηριότητές του και ότι ο CCPB Srl θα συνεχίσει τις δραστηριότητές του. Ως εκ τούτου, ο φορέας ελέγχου Istituto Mediterraneo di Certificazione s.r.l. θα πρέπει να απαλειφθεί από τον κατάλογο του παραρτήματος IV του κανονισμού (ΕΚ) αριθ. 1235/2008.
(15)
Σύμφωνα με το άρθρο 12 παράγραφος 2 του κανονισμού (ΕΚ) αριθ. 1235/2008, η Επιτροπή μπορεί, σε ορισμένες περιπτώσεις, να αφαιρέσει έναν φορέα ελέγχου, ή μια αναφορά σε συγκεκριμένη κατηγορία προϊόντος ή σε συγκεκριμένη τρίτη χώρα όσον αφορά τον εν λόγω φορέα, από τον κατάλογο του παραρτήματος IV του εν λόγω κανονισμού. Λαμβανομένων υπόψη των προαναφερθέντων, οι φορείς ελέγχου για τους οποίους, από την εξέταση όλων των πληροφοριών που ελήφθησαν συνήχθη το συμπέρασμα ότι δεν πληρούσαν τις σχετικές απαιτήσεις, θα πρέπει να απαλειφθούν από τον εν λόγω κατάλογο.
(16)
Ο φορέας ελέγχου Bio Latina Certificadora περιλαμβάνεται στον κατάλογο του παραρτήματος IV του κανονισμού (ΕΚ) αριθ. 1235/2008. Ο εν λόγω φορέας είχε κληθεί από την Επιτροπή να υποβάλει τα αποτελέσματα των ερευνών του σχετικά με έξι περιπτώσεις παρατυπιών που κοινοποιήθηκαν από την Επιτροπή, αλλά δεν απάντησε εντός της ταχθείσας προθεσμίας, ούτε μετά από σχετική υπενθύμιση. Ως εκ τούτου, οι σχετικές χώρες και κατηγορίες προϊόντων θα πρέπει να αφαιρεθούν από το πεδίο εφαρμογής της αναγνώρισης, όπως καθορίζεται στο παράρτημα IV του κανονισμού (ΕΚ) αριθ. 1235/2008. Επιπλέον, ο φορέας Bio Latina Certificadora κοινοποίησε στην Επιτροπή αλλαγές όσον αφορά τη διεύθυνσή του, οπότε θα πρέπει να τροποποιηθεί αναλόγως η σχετική καταχώριση στο εν λόγω παράρτημα.
(17)
Οι φορείς Australian Certified Organic, BCS Öko-Garantie GmbH, Bioagricert S.r.l., Control Union Certifications και Organic agriculture certification Thailand περιλαμβάνονται στο παράρτημα IV του κανονισμού (ΕΚ) αριθ. 1235/2008 για τη «Βιρμανία/Μιανμάρ». Σύμφωνα με τη συνιστώμενη ονομασία για τις πράξεις της Ένωσης, η «Βιρμανία/Μιανμάρ» θα πρέπει να αντικατασταθεί από τη «Μιανμάρ/Βιρμανία».
(18)
Σύμφωνα με το παράρτημα IV του κανονισμού (ΕΚ) αριθ. 1235/2008, όπως τροποποιήθηκε με τον εκτελεστικό κανονισμό (ΕΕ) αριθ. 355/2014 της Επιτροπής (3), ο φορέας Bioagricert S.r.l. είναι αναγνωρισμένος φορέας ελέγχου για την κατηγορία προϊόντων A. Δεδομένου ότι η Ινδία περιλαμβάνεται στο παράρτημα III του κανονισμού (ΕΚ) αριθ. 1235/2008 για τις κατηγορίες προϊόντων Α και ΣΤ, ο Bioagricert S.r.l δεν μπορεί να αναγνωριστεί για την Ινδία για τις εν λόγω κατηγορίες προϊόντων σύμφωνα με το άρθρο 10 παράγραφος 2 στοιχείο β) του κανονισμού (ΕΚ) αριθ. 1235/2008. Η αναγνώριση για την κατηγορία προϊόντων Α θα πρέπει, ως εκ τούτου, να απαλειφθεί. Ο Bioagricert S.r.l. είχε κληθεί από την Επιτροπή να μην πιστοποιεί προϊόντα της κατηγορίας Α βάσει της εσφαλμένης αναφοράς της εν λόγω κατηγορίας προϊόντων.
(19)
Το παράρτημα IV του κανονισμού (ΕΚ) αριθ. 1235/2008, όπως τροποποιήθηκε με τον εκτελεστικό κανονισμό (ΕΕ) αριθ. 829/2014 της Επιτροπής (4), περιέχει σφάλμα όσον αφορά τον κωδικό αριθμό της Ζάμπια για τον φορέα ελέγχου Control Union Certifications. Το εν λόγω σφάλμα θα πρέπει να διορθωθεί.
(20)
Συνεπώς, θα πρέπει να τροποποιηθούν και να διορθωθούν αναλόγως τα παραρτήματα III και IV του κανονισμού (ΕΚ) αριθ. 1235/2008.
(21)
Προκειμένου να εξασφαλιστεί η έγκαιρη παράταση της προθεσμίας για την υποβολή αιτήσεων αναγνώρισης για τους σκοπούς της συμμόρφωσης, σύμφωνα με το άρθρο 32 του κανονισμού (ΕΚ) αριθ. 834/2007, ο παρών κανονισμός θα πρέπει να αρχίσει να ισχύει την επομένη της δημοσίευσής του. Ωστόσο, για να δοθεί στις επιχειρήσεις η δυνατότητα να προσαρμοστούν στις τροποποιήσεις των καταλόγων των παραρτημάτων III και IV του κανονισμού (ΕΚ) αριθ. 1235/2008, οι διατάξεις σχετικά με την τροποποίηση των παραρτημάτων αυτών θα πρέπει να εφαρμοστούν μόνο μετά την πάροδο εύλογου χρονικού διαστήματος.
(22)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1235/2008 τροποποιείται ως εξής:
1)
Στο άρθρο 4 παράγραφος 1, η ημερομηνία «31 Οκτωβρίου 2014» αντικαθίσταται από την ημερομηνία «31 Οκτωβρίου 2015».
2)
Το παράρτημα III τροποποιείται σύμφωνα με το παράρτημα I του παρόντος κανονισμού.
3)
Το παράρτημα IV τροποποιείται και διορθώνεται σύμφωνα με το παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ωστόσο, τα σημεία 2) και 3) του άρθρου 1 εφαρμόζονται από τις 24 Δεκεμβρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Νοεμβρίου 2014.

Labels: 3
17
5
6